Toshkentda elektr uzilishlari ko‘paygani bo‘yicha izoh berildi

Korxona axborotiga ko‘ra, shu kunlarda respublikaning barcha hududlarida havo haroratining anomal isib ketishi natijasida ayrim joylardagi transformator punktlarida iste’mol yuklamasi ortishi kuzatilib nosozliklar kelib chiqmoqda.
Qayd etilishicha, Toshkentda elektr ta’minoti xodimlaridan iborat avariyaga qarshi brigadalar tashkil etilgan, nosozliklarni zudlik bilan bartaraf etish ishlari kecha-yu kunduz olib borilmoqda.
“Shu bilan birga, hozirgi kunda 2022-2023 yillar kuz-qish mavsumiga puxta tayyorgarlik ko‘rish maqsadida, elektr uzatish tarmoqlari tizimidagi modernizatsiya va rekonstruksiya ishlari olib borilmoqda.
Ushbu ishlarni xavfsiz bajarish maqsadida, reja-grafik asosida elektr energiyasi ta’minotini tarmoqdan ajratilgan holda ta’mirlash ishlari bajarilmoqda”, – deyiladi “Toshkent shahar elektr tarmoqlari” AJ rasmiy axborotida.
Mas’ullar aholini elektr energiyasini isrof qilmaslikka chaqirmoqda:
“Hurmatli iste’molchilar, ushbu murakkab vaziyatni inobatga olib, barcha elektr energiyasi iste’molchilaridan elektr energiyasini tejash bo‘yicha oddiy qoidalarga amal qilishlari va elektr energiyasidan oqilona foydalanishlarini so‘rab qolamiz.
Eslatib o‘tamiz, yuqori havo haroratida ortiqcha yuklama bilan ishlovchi elektr tarmoqlarida qisqa tutashuv yuzaga kelishi ehtimoli ortadi. Shu bois, mutaxassislarni jalb qilgan holda xonadoningizda tortilgan elektr simlari yaroqliligini, elektr energiyasining ulanish nuqtalari to‘g‘ri izolyatsiya qilinganligini tekshirib ko‘ring”.